Diari Oficial de la Generalitat Valenciana


Sumari del DOGV 6645, del 07-11-2011 (2011/11235)

DECRET 166/2011, de 4 de novembre, del Consell, pel qual es modifica el Decret 1/2011, de 13 de gener, del Consell, pel qual es va aprovar l'Estratègia Territorial de la Comunitat Valenciana
----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/11/04/166/dof/vci/html**

### Dades del document

Número de DOGV
:   6645

Data del DOGV
:   07-11-2011

Secció del DOGV
:   I. DISPOSICIONS GENERALS

Número del document
:   2011/11769


Data del document
:   04-11-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * urbanisme
    * reglamentació urbanística
    * política de medi ambient
    * organització administrativa
    * legislació
    * reglament intern
    * competència administrativa

DECRET 166/2011, de 4 de novembre, del Consell, pel qual es modifica el Decret 1/2011, de 13 de gener, del Consell, pel qual es va aprovar l'Estratègia Territorial de la Comunitat Valenciana [2011/11256]  
Preàmbul  
  
El Decret 1/2011, de 13 de gener, del Consell, pel qual es va aprovar l'Estratègia Territorial de la Comunitat Valenciana, va crear el Comité Estratègic de Política Territorial de la Comunitat Valenciana, com a òrgan de caràcter col·legiat i composició paritària entre la Generalitat i una sèrie d'organitzacions i entitats representants de la societat civil, a fi, entre altres funcions, d'efectuar el seguiment de l'Estratègia Territorial de la Comunitat Valenciana i impulsar actuacions estratègiques dinamitzadores del territori, especialment d'aquelles que es caracteritzen per generar taxes elevades d'ocupació i de produir efectes sinèrgics positius en el conjunt de l'estructura productiva de la Comunitat Valenciana.   
  
Aquestes funcions han sigut recollides, modificades i ampliades pel Decret 135/2011, de 30 de setembre, del Consell, pel qual es va aprovar el Reglament dels Òrgans Territorials, d'Avaluació Ambiental i Urbanístics de la Generalitat.  
Pel fet que la nova composició del Consell sorgida del Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat, el qual ha reduït el nombre de conselleries, té un encaix complex en l'actual estructura del comité esmentat, fonamentalment pel seu caràcter paritari i per la representativitat de cada membre de la Generalitat, a escala de conseller/a, es proposa una nova composició del comité que reflectisca la realitat competencial actual del Consell.  
  
També es considera rellevant elevar el rang del/de la secretari/ària del Comité Estratègic de Política Territorial, i nomenar per a aquesta funció el/la titular de la secretaria autonòmica amb competències en matèria de territori i paisatge.  
Finalment, s'amplien les funcions del comité a totes aquelles relacionades amb l'impuls de la promoció dels valors del territori de la Comunitat Valenciana a escala nacional i internacional, a fi de fomentar l'atracció d'inversions, talents i turistes al territori, dins del compliment dels objectius i principis directors de la Comunitat Valenciana.  
  
Per raó de tot el que antecedeix, complits els tràmits procedimentals previstos en l'article 43 de la Llei del Consell, a proposta de la consellera d'Infraestructures, Territori i Medi Ambient i amb la deliberació prèvia del Consell, en la reunió del dia 4 de novembre de 2011,  
  
  
  
DECRETE  
  
Article únic. Modificació del Decret 1/2011, de 13 de gener, del Consell, pel qual es va aprovar l'Estratègia Territorial de la Comunitat Valenciana  
Es modifica l'article 2 del Decret 1/2011, de 13 de gener, del Consell, pel qual es va aprovar l'Estratègia Territorial de la Comunitat Valenciana, que queda redactat en els termes que figuren en l'annex del present decret.  
  
  
DISPOSICIÓ ADDICIONAL  
  
Única. Incidència pressupostària  
El compliment i el posterior desenvolupament d'aquest decret no han de tenir cap incidència en la dotació de tots i cadascun dels capítols de despesa assignats a la conselleria, en la data de publicació d'aquest, i en tot cas han de ser atesos amb els mitjans personals i materials de la conselleria competent per raó de la matèria.  
  
DISPOSICIONS FINALS  
  
Primera. Desplegament normatiu  
S'habilita el/la titular de la conselleria competent en matèria de territori per a desplegar, mitjançant una ordre, el que disposa aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 4 de novembre de 2011  
  
El president de la Generalitat,  
ALBERTO FABRA PART  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
ANNEX  
  
Nova redacció de l'article 2   
del Decret 1/2011, de 13 de gener, del Consell  
  
Article 2. Comité Estratègic de Política Territorial de la Comunitat Valenciana  
1. El Comité Estratègic de Política Territorial de la Comunitat Valenciana és un òrgan de caràcter col·legiat i composició paritària entre l'administració de la Generalitat i les organitzacions i entitats que a continuació s'assenyalen, representades per:  
a) El/la titular de la conselleria amb competències en economia, indústria i comerç.  
b) El/la titular de la conselleria amb competències en educació, formació i ocupació.  
c) El/la titular de la conselleria amb competències en sanitat.  
d) El/la titular de la conselleria amb competències en infraestructures, territori i medi ambient.  
e) El/la titular de la conselleria amb competències en benestar social.  
f) El/la titular de la conselleria amb competències en agricultura, pesca, alimentació i aigua.  
g) El/la titular de la conselleria amb competències en turisme, cultura i esport.  
h) El/la titular de la conselleria amb competència en governació.  
i) El/la president/a de la Confederació d'Organitzacions Empresarials de la Comunitat Valenciana (Cierval).  
j) El/la president/a del Consell de Cambres Oficials de Comerç, Indústria i Navegació de la Comunitat Valenciana.  
k) Un/a rector/a de les universitats de la Comunitat Valenciana, en representació de totes aquestes, seguint un torn rotatori anual en funció de l'antiguitat d'aquestes.  
l) El/la president/a de la Federació Valenciana de Municipis i Províncies.  
m) El/la president/a de la Federació Valenciana de Caixes d'Estalvis.  
n) El/la president/a del Comité Econòmic i Social.  
o) El/la president/a de l'Autoritat Portuària de València, en representació dels òrgans de direcció dels ports i aeroports de la Comunitat Valenciana.  
p) El/la president/a de la Confederació de Cooperatives de la Comunitat Valenciana.  
2. Presidirà el Comité Estratègic de Política Territorial de la Comunitat Valenciana el/la titular de la Presidència de la Generalitat, qui pot delegar per a aquest fi el/la titular de la conselleria amb competències en matèria de territori i paisatge.  
3. Com a secretari/ària del Comité Estratègic de Política Territorial de la Comunitat Valenciana actuarà el/la titular de la secretaria autonòmica amb competències en matèria de territori i paisatge.  
4. El/la president/a del Comité Estratègic de Política Territorial de la Comunitat Valenciana pot convocar representants dels distints col·legis professionals de la Comunitat Valenciana en funció de les matèries que s'hagen de tractar.  
5. Les funcions del Comité Estratègic de Política Territorial són les establides en les directrius de l'Estratègia Territorial de la Comunitat Valenciana i en l'article 7 del Reglament dels Òrgans Territorials, d'Avaluació Ambiental i Urbanístics de la Generalitat, aprovat pel Decret 135/2011, de 30 de setembre, del Consell, així com el foment de la promoció dels valors territorials de la Comunitat Valenciana a escala nacional i internacional.  
6. El Comité Estratègic de Política Territorial es reunirà, com a mínim, una vegada a l'any, a convocatòria del/la seu/a president/a, qui pot delegar per a aquesta atribució el/la titular de la conselleria amb competències en matèria d'ordenació del territori i paisatge.  
7. En aquestes reunions el/la titular de la conselleria amb competències en matèria d'ordenació del territori i paisatge ha d'informar sobre l'evolució de l'Estratègia Territorial de la Comunitat Valenciana.  
8. Les normes relatives a convocatòries, adopció d'acords i règim de funcionament seran les establides en la legislació reguladora del procediment administratiu.


Còpia Permalink ELI